b'\n_START_ARTICLE_\nParlamentarni poslanec Italijanske republike\n_START_PARAGRAPH_\nParlamentarni poslanec Italijanske republike (it. deputato = izbran) je dr\xc5\xbeavljan, ki mu je bil poverjen mandat v poslansko zbornico. Poslanci so direktni predstavniki ljudstva, ki jih izvoli z glasovanjem za pripadajo\xc4\x8do stranko._NEWLINE_Funkcija parlamentarnega poslanca stopi v veljavo po vsedr\xc5\xbeavnih volitvah in preneha z zaklju\xc4\x8dkom legislature, to je predvidoma po petih letih, razen v slu\xc4\x8daju pred\xc4\x8dasne razpustitve zbornic. Za razliko od senatorjev, ki so lahko izvoljeni po 40. letu starosti, so poslanci lahko izvoljeni, \xc4\x8de na dan volitev izpolnijo 25 let._NEWLINE_Poslanci sestavljajo parlamentarne skupine, ki obi\xc4\x8dajno (a ne nujno) sovpadajo s politi\xc4\x8dnimi strankami. V sklopu skupine ali individualno predlagajo in volijo zakonske osnutke, postavljajo interpelacije in vpra\xc5\xa1anja vladi ter predlagajo operativne postopke. Poleg tega delujejo v parlamentarnih komisijah, ki pripravljajo gradivo za razprave o vsebini novih zakonov in o njihovi odobritvi oziroma zavrnitvi._NEWLINE_Ustava dolo\xc4\x8da, da imajo parlamentarci poslansko imuniteto, se pravi, da ne smejo biti podvr\xc5\xbeeni preiskovalnim in sodnim oblastem, razen \xc4\x8de tega izrecno ne dovoli poslanska zbornica. Imuniteta sega tudi na mnenja ali izjave parlamentarcev pri izvr\xc5\xa1evanju njihovih funkcij, zato njihova stali\xc5\xa1\xc4\x8da in trditve niso sodno opore\xc4\x8dni.'